ครม.เคาะของขวัญปีใหม่ 2563 ด้านการใช้บริการระบบคมนาคมของประชาชน พร้อมตรึงราคาน้ำมันหน้าสถานีบริการ ปตท.
ครม.เคาะของขวัญปีใหม่ 2563 ด้านการใช้บริการระบบคมนาคมของประชาชน พร้อมตรึงราคาน้ำมันหน้าสถานีบริการปตท. นางสาวไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม.ว่า ที่ประชุมได้อนุมัติของขวัญปีใหม่ 2563 จากกระทรวงคมนาคม ประกอบด้วย ยกเว้นค่าผ่านทาง ขยายระยะเวลาให้บริการและอำนวยความสะดวกเพื่อความปลอดภัย โดยจะครอบคลุมทั้งการเดินทางบก น้ำ และอากาศ อาทิ ทางถนน ได้ยกเว้นค่าผ่านทาง 4 เส้นทาง ได้แก่ ยกเว้นค่าธรรมเนียมผ่านทางบนทางหลวงพิเศษหมายเลข 7 และ 9 สายถนนวงแหวนรอบนอกกรุงเทพมหานคร ถนนกาญจนาภิเษก ตอนบางปะอิน-บางพลี และตอนพระประแดง-บางแค ช่วงพระประแดง-ต่างระดับบางขุนเทียน และยกเว้นค่าผ่านทางพิเศษในทางพิเศษบูรพาวิถีและทางพิเศษกาญจนาภิเษก บางพลี-สุขสวัสดิ์ ตั้งแต่เวลา 00.01 น. ของวันที่ 27 ธันวาคม 2562 ถึงเที่ยงคืนของวันที่ 3 มกราคม 2563 พร้อมให้ส่วนลดค่าผ่านทางพิเศษสำหรับระบบเก็บค่าผ่านทางพิเศษอัตโนมัติร้อยละ 5 ต่อเที่ยว ทุกด่านเก็บค่าผ่านทางตลอด 24 ชั่วโมง โดยเริ่มดำเนินการต่อจากการยกเว้นค่าผ่านทางพิเศษฯ หลังเทศกาลปีใหม่ไปแล้วต่อไปอีกเป็นระยะเวลา 1 เดือน ขณะเดียวกันยังอำนวยความสะดวกในการชำระค่าผ่านทางโดยจำหน่ายคูปองในราคาถูกแทนการชำระด้วยเงินสดสำหรับผู้ใช้ทางยกระดับดอนเมือง หรือโทลล์เวย์ ในอัตราร้อยละ 5 เริ่มดำเนินการตั้งแต่วันที่ 22 ธันวาคม 2562 เป็นต้นไป ต่อเนื่องไปอีก 6 เดือน การจ่ายเครดิตเงินคืนจากการเดินทางด้วยบัตรโดยสารอิเล็กทรอนิกส์ ชำระค่าโดยสารรถประจำทางสาธารณะ โดยได้รับเครดิตเงินคืน 1 สิทธิ เท่ากับ 2 บาท สูงสุด 15 สิทธิต่อบัตรต่อเดือนตั้งแต่วันที่ 1 ธันวาคม(62) ถึงวันที่ 31 มกราคม 2563 ส่วนการเดินทางทางอากาศ ระหว่างวันที่ 27 ธันวาคม 2562 ถึงวันที่ 3 มกราคม 2563 จะมีการยกเว้นค่าบริการจอดรถยนต์ในลานจอดรถยนต์ของท่าอากาศยานสุวรรณภูมิ  ท่าอากาศยานดอนเมือง โดยบริษัท การบินไทย จำกัด (มหาชน) จะจำหน่ายบัตรโดยสารราคาพิเศษ Weekday Vacation สำหรับการเดินทางวันจันทร์-พฤหัสบดี เส้นทางระหว่างกรุงเทพฯ เชียงใหม่ กระบี่ และภูเก็ต ส่วนการคมนาคมทางราง ได้ขยายเวลาเปิดให้บริการรถไฟฟ้า ได้แก่ รถไฟฟ้า Airport Rail Link ตั้งแต่วันที่ 31 ธันวาคม 2562 เวลา 05.30 น. ถึงวันที่ 1 มกราคม 2563 เวลา 02.00 น. รถไฟฟ้า MRT สายเฉลิมรัชมงคล หรือสายสีน้ำเงิน และสายฉลองรัชธรรม หรือสายสีม่วง ตั้งแต่วันที่ 31 ธันวาคม 2562 เวลา 06.00 น. ถึงวันที่ 1 มกราคม 2563 เวลา 02.00 น. รวมถึงขยายเวลาให้บริการอาคารและลานจอดรถของ MRT ทั้ง 2 สาย ขณะที่การคมนาคมทางน้ำ มีโครงการสูงวัยได้รับสิทธิใช้บริการเรือในเขตกรุงเทพมหานคร จะได้ลดหย่อนค่าโดยสารเฉลี่ยร้อยละ 50 ตั้งแต่วันที่ 5 ธันวาคม 2562 เป็นต้นไป รวมทั้งมีกิจกรรมล่องเรือสวดมนต์ข้ามปีภายใต้กิจกรรม เจ้าท่าพาล่องสายชล สวดมนต์ภาวนาข้ามปีในวันที่ 31 ธันวาคม 2562สำหรับกระทรวงพลังงาน มีของขวัญปีใหม่ให้กับประชาชน ประกอบด้วย การลดราคาน้ำมันดีเซล B10 และน้ำมันเบนซิน E20 ลดลง 1 บาทต่อลิตร เป็นของขวัญปีใหม่ให้แก่ประชาชนและสำหรับชาวสวนปาล์ม นอกจากนี้ ยังให้ตรึงราคาน้ำมันขายปลีกหน้าสถานีบริการน้ำมันของบริษัท ปตท.ตั้งแต่วันที่ 25 ธันวาคม 2562 ไปจนถึงวันที่ 2 มกราคม 2563 นอกจากนี้ยังให้ตรึงราคาค่าไฟฟ้าผันแปร หรือเอฟทีที่จะเรียกเก็บในรอบเดือนมกราคม-เมษายน 2563 ที่ลบ 11.60 บาท ส่งผลให้ค่าไฟฟ้าที่จะเรียกเก็บกับประชาชนจะเฉลี่ยอยู่ที่ 3.64 บาทต่อหน่วยที่เป็นราคาไม่รวมภาษีมูลค่าเพิ่ม เพื่อเป็นของขวัญปีใหม่ให้กับประชาชนทั้งประเทศ